पाएं अपने शहर की ताज़ा ख़बरें और फ्री ई-पेपरडाउनलोड करें
मुरलीगंज थाना क्षेत्र के बेलो पंचायत में सोमवार की रात अपराधियों ने एक व्यक्ति को गोली मार दी। लोगों की मदद से परिजन घायल को आनन-फानन में सदर अस्पताल ले गए। जहां प्राथमिक उपचार के बाद बेहतर इलाज के लिए डॉक्टरों ने मेडिकल कॉलेज रेफर कर दिया गया। बताया गया कि घटना रात करीब नौ बजे की है। अपराधी गांव में घुस रहे थे तो उसी समय वार्ड संख्या-नौ गाछी टोला में अज्ञात लोगों को देखकर लालू मंडल ने उन्हें टोका। इसके बाद अपराधियों ने बिना कुछ कहे गोली चला दी। दो गोली लालू मंडल के पैर में लगी। गोली लगने से गंभीर घायल लालू मंडल वहीं गिर पड़ा। गोली की आवाज सुनकर आसपास के लोग दौड़े तो अपराधी मौके से फरार हो गया। अस्पताल में ऑपरेशन कर गोली निकाल दी गई है। घटना की सूचना मिलते ही पुलिस मेडिकल कॉलेज पहुंची और घायल से पूछताछ की। मुखिया संघ व भाजपा जिलाध्यक्ष स्वदेश कुमार ने बताया कि बेलो पंचायत आजकल अपराधियों का गढ़ बनते जा रहा है। दिनदहाड़े लूट की वारदात होती है। पुलिस का भय यहां के अपराधियों में नहीं है। थानाध्यक्ष अखिलेश कुमार ने बताया कि घायल की स्थिति काफी गंभीर थी। इसलिए अब तक फर्द बयान नहीं लिया जा सका है। पुलिस पदाधिकारी को उनके फर्द बयान के लिए अस्पताल में लगाया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn